b'\n_START_ARTICLE_\nHabitat\n_START_PARAGRAPH_\nHabitat pomeni \xc5\xbeivljenjsko okolje rastlin in \xc5\xbeivali, pravzaprav njihovo domovanje oziroma bivali\xc5\xa1\xc4\x8de. \xc5\xbdiva bitja so naselila vse koti\xc4\x8dke na Zemlji in niti dva habitata nista med seboj popolnoma enaka. Habitat ptice ujede je obse\xc5\xbeno obmo\xc4\x8dje travi\xc5\xa1\xc4\x8d in gozdov, habitat bukve je listnati gozd, habitat pokon\xc4\x8dne stoklase je suh travnik, habitat drobnih \xc5\xbeivali pa je lahko drevesni \xc5\xa1tor ali pa le krpa mahu. Zaradi tako raznolikih in specifi\xc4\x8dnih habitatov jih zaradi la\xc5\xbejega pregleda klasificiramo, tipiziramo in tako govorimo o habitatnih tipih.\n_START_SECTION_\nHabitat vrste\n_START_PARAGRAPH_\nHabitat vrste pomeni okolje, ki ga opredeljujejo posebni abiotski in biotski dejavniki in v katerem \xc5\xbeivi vrsta v katerem koli stadiju svojega razvoja.\n_START_SECTION_\nHabitatni tip\n_START_PARAGRAPH_\nHabitatni tip je rastlinska in \xc5\xbeivalska zdru\xc5\xbeba kot zna\xc4\x8dilni \xc5\xbeivi del ekosistema, povezana z ne\xc5\xbeivimi dejavniki (tla, podnebje, prisotnost in kakovost vode, svetlobe, itd.) na prostorsko opredeljenem obmo\xc4\x8dju. Habitatni tip pomeni povsem naravno ali polnaravno kopensko ali vodno obmo\xc4\x8dje s posebnimi geografskimi, abiotskimi in biotskimi zna\xc4\x8dilnostmi.\n_START_SECTION_\nPrednostni habitatni tip\n_START_PARAGRAPH_\nPrednostni habitatni tip je naravni habitatni tip, ki je v nevarnosti, da izgine, za njegovo ohranitev pa je skupnost \xc5\xa1e posebej odgovorna glede na dele\xc5\xbe njegovega naravnega obmo\xc4\x8dja raz\xc5\xa1irjenosti na ozemlju.\n_START_SECTION_\nKartiranje habitatnih tipov\n_START_PARAGRAPH_\nKartiranje habitatnih tipov je hitra in natan\xc4\x8dna metoda, ki v razmeroma kratkem \xc4\x8dasu omogo\xc4\x8da pridobiti kar najve\xc4\x8d informacij o prostoru. Rezultati kartiranj so namenjeni ustanovam, ki pripravljajo prostorske planske in izvedbene dokumente in takim, ki se ukvarjajo z biolo\xc5\xa1kimi, predvsem naravovarstvenimi vsebinami. V Sloveniji habitatne tipe kartirajo po enotni tipologiji (Habitatni tipi Slovenije, 2004, ARSO), ki je usklajena z evropsko (angle\xc5\xa1ko: A classification of Palearctic habitats, Nature and environment, No. 78) in temelji prete\xc5\xbeno na tipu vegetacije. Na terenu se vsak posamezen habitatni tip opredeli v skladu z izdelano tipologijo.'